钦定古今图书集成/理学汇编/学行典/第087卷 > 《蒙斋铭》前人
## 钦定古今图书集成/理学汇编/学行典/第087卷 > 《蒙斋铭》前人

物盈两闲，有万其数。天理流行，无一不具。维象之显，
理寓乎中。反而求之，皆切吾躬。观天之行，其敢遑息？
察地之势，亦厚于德。天人一体，物我一源。验之《羲》《经》，
厥旨昭然。卦之有蒙，内险外止。止莫如山，险莫如水。
曷不曰水，而谓之泉？滥觞之初，厥流涓涓。其生之微，
若未易达。其行之果，则不可遏。有崇兹山，润泽所钟。
“维静而正，出乃不穷。始焉一勺，终则万里。问奚以然，
有本如是。是以君子，法取于斯。维义所在，必勇于为。
维行有本，翳德焉出。是滋是培，其本乃立。静而养源，
澄然一心。动而敏行，万善毕陈。厚化川流，初岂二致。
溥博渊泉，其用弗匮。于惟简肃，宜有此孙。揭名斋扉，
目击道存。养正于蒙，奚必童稚，终身”由之作圣之地。